Pompierii militari au intervenit, astăzi, pentru descarcerarea unei persoane, victimă a unui accident rutier înregistrat pe DN 15, în comuna Bălțătești.
La locul solicitării au fost alocate forțe și mijloace de intervenție de la Detașamentul de pompieri Târgu-Neamț și SAJ.
În accidentul rutier au fost implicate două autoturisme în care se aflau patru persoane.
Unul din cele două autoturisme s-a răsturnat, iar o persoană a rămas încarcerată.
"Cele două persoane ce se aflau în celălalt autoturism s-au autoevacuat din autoturism, iar din autoturismul răsturnat s-a autoevacuat un băiat de 7 ani. Băiatul, conștient și cooperant, a fost preluat de un echipaj SAJ și transportat la UPU Piatra-Neamț. Cu ajutorul echipamentelor specifice din dotarea autospecialei pentru descarcerare, pompierii au intervenit pentru scoaterea victimei din autoturismul răsturnat. Femeia de aproximativ 26 de ani, cu multiple traumatisme a fost preluată de un echipaj SAJ și transportată la UPU Piatra-Neamț. De asemenea, pompierii au acționat pentru asigurarea măsurilor de prevenire și stingere a incendiilor. După efectuarea cercetărilor de către colegii de la IPJ, se va acționa pentru repunerea autoturismului pe roți și pentru curățarea carosabilului de elementele rezultate în urma accidentului rutier", a precizat Irina Popa, purtător de cuvânt ISU Neamț.
Polițiștii au anunțat că se circulă pe un fir.
(Radio Iaşi/Gianina Buftea/FOTO ISU NT)